b'\n_START_ARTICLE_\nCape Town\n_START_SECTION_\nZgodovina\n_START_PARAGRAPH_\nMesto je ustanovila Nizozemska vzhodnoindijska dru\xc5\xbeba kot postojanko za ladje na trgovski poti do Indonezije. Lokacija je bila izbrana zaradi zavetrnega zaliva, ki predstavlja naravno pristani\xc5\xa1\xc4\x8de in je varovalo ladje pred prevladujo\xc4\x8dimi jugovzhodnimi vetrovi. Morje okoli Cape Towna je razvpito po slabem vremenu; ju\xc5\xbeni rt Afrike je bil znan tudi kot \xc2\xbbRt neviht\xc2\xab._NEWLINE_Prvo evropsko naselbino je vodil Jan van Riebek, ki je tja prispel 6. aprila 1652. S\xc4\x8dasoma so nizozemski priseljenci izpodrinili avtohtona plemena Khoi in San. Nizozemci so tudi uvozili su\xc5\xbeenjsko delovno silo iz Azije. Potomci teh su\xc5\xbenjev, znani kot Kapski Malajci, sestavljajo skupaj s potomci me\xc5\xa1anih zvez med domorodci in belimi priseljenci etni\xc4\x8dno skupino\xc2\xa0\xc2\xbbobarvanih\xc2\xab._NEWLINE_V 19. stoletju so strate\xc5\xa1ko pomembno pristani\xc5\xa1\xc4\x8de zavzeli Angle\xc5\xbei. V obdobju apartheida so ve\xc4\x8detni\xc4\x8dna predmestja bodisi \xc2\xbbo\xc4\x8distili\xc2\xab\xc2\xa0\xc4\x8drncev in mulatov, bodisi poru\xc5\xa1ili. Najbolj neslaven primer je bilo Okro\xc5\xbeje \xc5\xa1est, ki je bilo leta 1965 progla\xc5\xa1eno za belsko obmo\xc4\x8dje in iz katerega so prisilno odstranili 60.000 prebivalcev._NEWLINE_V mestu je delovalo ve\xc4\x8d najvidnej\xc5\xa1ih vodij gibanja proti apartheidu. V zaporu na otoku Robben Island sredi capetownskega zaliva je bilo dolga leta zaprtih ve\xc4\x8d njih, pred premestitvijo v zapor blizu Paarla je bil tu zaprt tudi Nelson Mandela. Njegov govor z balkona mestne hi\xc5\xa1e po osvoboditvi leta 1990 je ozna\xc4\x8deval pri\xc4\x8detek novega obdobja za dr\xc5\xbeavo.\n_START_SECTION_\nKlima\n_START_PARAGRAPH_\nCape Town ima po K\xc3\xb6ppnu (Csb) sredozemsko podnebje, z zmernimi zimskimi temperaturami in srednjo koli\xc4\x8dino padavin ter toplimi in suhimi poletji. Zima traja od za\xc4\x8detka junija do konca avgusta, ob\xc4\x8dasno pa se v tem letnem \xc4\x8dasu iznad Atlantika nad mesto privalijo hladne fronte z obilnimi padavinami ter mo\xc4\x8dnimi severozahodnimi vetrovi. Najvi\xc5\xa1je povpre\xc4\x8dne zimske temperature so okili 18\xc2\xbaC, najni\xc5\xbeje pa okoli 8,5\xc2\xbaC. Povpre\xc4\x8dna letna koli\xc4\x8dina padavin je 515 mm. Poletje traja od decembra do marca. Poletni meseci so vro\xc4\x8di in suhi z najvi\xc5\xa1jimi povpre\xc4\x8dnimi temperaturami okoli 26 \xc2\xb0C in najni\xc5\xbejimi okoli 16 \xc2\xb0C. Ob\xc4\x8dasno se v mesto spusti t. i. Berg Wind (gorski veter), ki piha z gorovja Karoo. Veter je najpogostej\xc5\xa1i med februarjem in marcem. Pozno spomladi in zgodaj poleti je pogost jugovzhodni veter, ki odpihne onesna\xc5\xbeen mestni zrak, zaradi \xc4\x8desar mu doma\xc4\x8dini pravijo Cape Doctor. Veter povzro\xc4\x8di obmo\xc4\x8dje visokega zra\xc4\x8dnega pritiska nad ju\xc5\xbenim Atlantikom zahodno od mesta. _NEWLINE_Povpre\xc4\x8dno je v Cape Townu 3100 son\xc4\x8dnih ur, kar je podobna oson\xc4\x8denost kot jo ima Los Angeles (3300 ur) in ve\xc4\x8d kot Atene ter Madrid (2900 ur)._NEWLINE_Temperature morja okoli mesta se gibljejo med 10 in 22 \xc2\xb0C, povpre\xc4\x8dna temperatura pa se giblje med 13 in 17 \xc2\xb0C.\n_START_SECTION_\nTurizem\n_START_PARAGRAPH_\nCape Town je najbolj priljubljena destinacija v Ju\xc5\xbeni Afriki, pa tudi v Afriki na splo\xc5\xa1no, kar je posledica dobrih klimatskih razmer v mestu, naravnih znamenitosti ter dobro razvite infrastrukture. Ena najbolj priljubljenih okoli\xc5\xa1kih izletni\xc5\xa1kih to\xc4\x8dk je Mizasta gora. Poleg tega so priljubljene destinacije tudi okoli\xc5\xa1ke pla\xc5\xbee, ki so priljubljene to\xc4\x8dke tudi za lokalne prebivalce. Izjemno priljubljen je tudi Cape Point, ki se nahaja na koncu rta Cape\n_START_SECTION_\n\xc5\xa0port\n_START_PARAGRAPH_\nNajbolj priljubljeni \xc5\xa1porti v mestu so kriket, nogomet, plavanje in rugby.'